Meddelelse om indledning af en undersøgelse af beskyttelsesforanstaltningerne vedrørende importen af visse stålprodukter

(2021/C 509/10)

Den 31. januar 2019 indførte Europa-Kommissionen (»Kommissionen«) en endelig beskyttelsesforanstaltning mod visse stålprodukter (»forordningen om endelige beskyttelsesforanstaltninger«) (1). Ved forordning (EU) 2021/1029 forlængede Kommissionen stålbeskyttelsesforordningen (»forordningen om en forlængelse«) (2).

I betragtning 85 i forordningen om forlængelse fastsættes det, at Kommissionen vil foretage en undersøgelse af beskyttelsesforanstaltningens funktionsmåde for at sikre, at anvendelsen af beskyttelsesforanstaltningen er tilpasset markedsudviklingen og i overensstemmelse med alle interessenters interesser. Kommissionen forpligter sig til at afslutte en undersøgelse af beskyttelsesforanstaltningens funktionsmåde senest den 30. juni 2022.

1 Den undersøgte vare

Den undersøgte vare består af visse stålprodukter. Den undersøgte vare består af de 26 varekategorier, der er indeholdt i bilaget til denne meddelelse.

2 Undersøgelsens omfang

Kommissionen agter at foretage denne undersøgelse i overensstemmelse med følgende struktur:

A. Tildeling og forvaltning af toldkontingenter

Kommissionen vil analysere udviklingen og mønstrene i anvendelsen af toldkontingenter og de bemærkninger, som parterne måtte fremsætte i den forbindelse. Kommissionen vil på dette grundlag afgøre, om eventuelle justeringer som følge af ændrede omstændigheder er berettiget i Unionens interesse.

B. Fortrængning af traditionelle handelsstrømme

Kommissionen agter at undersøge, hvorvidt en specifik justering er nødvendig på grund af uretmæssige fortrængningseffekter, herunder ordningen for adgang til resterende toldkontingent i sidste kvartal af en periode.

C. Ajourføring af listen over udviklingslande, som er medlem af WTO, og som ikke er omfattet af anvendelsesområdet for foranstaltningerne på baggrund af deres seneste importniveau

I henhold til artikel 18 i forordning (EU) 2015/478 (3) bør beskyttelsesforanstaltninger ikke anvendes på et vare med oprindelse i et udviklingsland, som er medlem af WTO, så længe landets andel af den samlede import af den pågældende vare ikke overstiger 3 %, forudsat at udviklingslande, der er medlemmer af WTO og har en andel af importen på under 3 %, tilsammen tegner sig for højst 9 % af Unionens samlede import af den pågældende vare. I sin undersøgelse vil Kommissionen således vurdere, om import fra udviklingslande, der er medlemmer af WTO, overskrider tærsklen på 3 % i den relevante periode (dvs. i 2021) (4), og om nødvendigt, ajourføre listen over udviklingslande, der er medlemmer af WTO, og som bør være omfattet af eller udelukkes fra foranstaltningens anvendelsesområde.

D. Liberaliseringsniveau

Kommissionen vil på grundlag af den dokumentation, som de interesserede parter har indgivet, vurdere om en forhøjelse af det nuværende liberaliseringsniveau på 3 % er berettiget ud fra dokumentationen.

E. Ændringer af USA’s Section 232-foranstaltninger

I overensstemmelse med betragtning 85 i forordningen om forlængelse vil Kommissionen undersøge, om ændringer af USA’s Section 232-foranstaltninger har en betydelig indvirkning på de uretmæssigt omdirigerede handelsstrømme, som USA’s Section 232-foranstaltninger medfører.

F. Andre ændrede omstændigheder som kan kræve en justering af tildelingsniveauet for toldkontingenterne

Kommissionen vil undersøge, om der er andre elementer, der skal tages i betragtning. Interesserede parter opfordres ligeledes til at rejse andre spørgsmål, der ikke falder ind under afsnit A-E, i det omfang de vedrører permanente ændrede omstændigheder i forhold til den fremherskende situation i den oprindelige undersøgelse – hvis virkninger eventuelt skal undersøges og eventuelt kan berettige bl.a. en justering af niveauet for eller tildelingen af toldkontingenter i specifikke varekategorier. Interesserede parter, der ønsker at rejse yderligere spørgsmål, opfordres til at fremlægge tilstrækkelige beviser for deres indlæg samt konkrete forslag til, hvordan man kan sætte ind over for eventuelle udviklinger, der påvirker en varekategori.

3 Procedure

I lyset af ovenstående indleder Kommissionen hermed en undersøgelse af den eksisterende stålbeskyttelsesforanstaltning, der vedrører importen af visse stålprodukter, og som er begrænset til de spørgsmål, der er nævnt i punkt 2 ovenfor.

3.1 Skriftlige indlæg

For at indhente alle relevante oplysninger, som skønnes nødvendige til undersøgelsen, opfordres interesserede parter hermed til at tilkendegive deres synspunkter, indgive oplysninger og fremlægge dokumentation herfor for Kommissionen. Disse oplysninger med tilhørende dokumentation skal være Kommissionen i hænde senest den 10. januar 2022 (ved arbejdstids ophør, Bruxelles-tid)

Interesserede parter opfordres til at strukturere deres indlæg og til i korrespondancen at angive, i) hvilke af ovennævnte undersøgelsesspørgsmål og ii) hvilke varekategorier deres indlæg omhandler.

3.2 Mulighed for at fremsætte bemærkninger til andre parters indlæg

For at garantere retten til forsvar bør interesserede parter have mulighed for at fremsætte bemærkninger til oplysninger indgivet af andre interesserede parter. Når de gør dette, må interesserede parter kun behandle spørgsmål rejst i forbindelse med andre interesserede parters indlæg og må ikke rejse nye spørgsmål.

Bemærkninger skal være Kommissionen i hænde senest syv dage fra det tidspunkt, hvor de indlæg, der er nævnt i afsnit 3.1, er stillet til rådighed for de interesserede parter. Kommissionen kan også på et senere tidspunkt i proceduren udstede specifikke instrukser for indsigelsernes struktur. I så fald vil Kommissionen underrette de interesserede parter herom via en meddelelse til dossieret i Tron.

Der er adgang til det dossier, der stilles til rådighed for interesserede parter, via Tron.tdi på følgende adresse: https://tron.trade.ec.europa.eu/tron/TDI. Følg venligst anvisningerne på denne side for at få adgang.

Den beskrevne tidsramme berører ikke Kommissionens ret til at anmode om yderligere oplysninger fra interesserede parter i behørigt begrundede tilfælde.

Da det er nødvendigt at afslutte undersøgelsen inden for en kort tidsramme – se afsnit 6 nedenfor – og da de interesserede parter får mulighed for at fremsætte bemærkninger til andre parters indlæg, hvilket giver dem tilstrækkelig mulighed for at forsvare deres interesser, arrangerer Kommissionen ikke høringer i forbindelse med denne undersøgelse, medmindre særlige omstændigheder kræver det.

3.3 Indgivelse af oplysninger og forlængelse af tidsfristerne i denne meddelelse

Reglen er, at interesserede parter kun kan indgive oplysninger inden for de tidsrammer, der er angivet i denne meddelelse. Der kan kun anmodes om forlængelse af de tidsfrister, der er angivet i denne meddelelse, under særlige omstændigheder, og tidsfristerne vil kun blive forlænget, hvis forlængelsen er behørigt begrundet. Behørigt begrundet forlængelse af fristen for at indgive oplysninger er normalt begrænset til yderligere 3 dage.

Interesserede parter anmodes om ikke at indgiver yderligere oplysninger uden for de tidsfrister, der er fastsat i denne meddelelse eller i andre meddelelser udsendt af Kommissionen. For at kunne denne undersøgelse kan afsluttes på korrekt vist i tide, kan enhver indgivelse, indsigelse eller ethvert andet skriftligt dokument, der ikke overholder de af Kommissionen fastsatte frister, lades ude af betragtning.

3.4 Vejledning om indgivelse af skriftlige indlæg og indsendelse af korrespondance

Oplysninger, som indgives til Kommissionen som led i handelsbeskyttelsesundersøgelser, må ikke være omfattet af ophavsret. Interesserede parter skal, inden de indgiver oplysninger og/eller data til Kommissionen, der er omfattet af tredjemands ophavsret, anmode indehaveren af ophavsrettighederne om en særlig tilladelse, som udtrykkeligt tillader Kommissionen a) at anvende oplysningerne og dataene i forbindelse med denne handelsbeskyttelsesprocedure og b) at forelægge interesserede parter, der er berørt af denne undersøgelse, oplysningerne og/eller dataene i en form, der gør det muligt for dem at udøve deres ret til forsvar.

Alle skriftlige bemærkninger fra interesserede parter, for hvilke der anmodes om fortrolig behandling, skal forsynes med påtegningen »Limited« (5). Parter, der indgiver oplysninger i løbet af undersøgelsen, opfordres til at begrunde deres anmodning om fortrolig behandling.

Parter, der indgiver oplysninger, der er forsynet med påtegningen »Limited«, anmodes om at indgive ikkefortrolige sammendrag heraf, som forsynes med påtegningen »For inspection by interested parties«, jf. artikel 8 i forordning (EU) 2015/478 (6) og artikel 5 i forordning (EU) 2015/755 (7). Disse sammendrag skal være tilstrækkeligt detaljerede til at sikre en rimelig forståelse af de fortrolige oplysningers egentlige indhold og skal være Kommissionen i hænde samtidig med den udgave, der er forsynet med påtegningen »Limited«.

Hvis en part, der indsender fortrolige oplysninger, ikke kan give en god begrundelse for at anmode om fortrolig behandling eller undlader at indsende et ikkefortroligt sammendrag heraf, der opfylder kravene til form og indhold, kan Kommissionen se bort fra disse oplysninger.

Interesserede parter opfordres kraftigt til at indsende deres skriftlige indlæg og anmodninger via TRON.tdi (https://tron.trade.ec.europa.eu/tron/TDI), herunder scannede fuldmagter, hvis det er relevant.

Ved brug af TRON.tdi eller e-mail udtrykker de interesserede parter accept af de regler, der gælder for elektronisk korrespondance, og som findes i dokumentet »KORRESPONDANCE MED EUROPA-KOMMISSIONEN I HANDELSBESKYTTELSESSAGER«, der er tilgængeligt på Generaldirektoratet for Handels websted: http://trade.ec.europa.eu/doclib/docs/2011/june/tradoc_148003.pdf.

Interesserede parter skal anføre deres navn, adresse, telefonnummer og en gyldig e-mailadresse og sikre, at denne e-mailadresse er en fungerende officiel virksomhedspostkasse, som tjekkes dagligt. Når Kommissionen har modtaget disse kontaktoplysninger, vil den udelukkende kommunikere med de interesserede parter via TRON.tdi eller pr. e-mail, medmindre de udtrykkeligt har ønsket at modtage alle dokumenter fra Kommissionen på anden vis, eller medmindre dokumenternes art forudsætter brug af anbefalet post. Interesserede parter kan i ovenstående retningslinjer for kommunikation med interesserede parter finde supplerende regler og oplysninger om korrespondance med Kommissionen, herunder de principper, der gælder for indgivelse af indlæg via TRON.tdi.

Kommissionens postadresse:

Europa-Kommissionen Generaldirektoratet for Handel Direktorat G, Kontor G5 Kontor: CHAR 03/66 1049 Bruxelles BELGIEN

TRON.tdi: https://webgate.ec.europa.eu/tron/tdi

E-mailadresse: TRADE-SAFE009-REVIEW@ec.europa.eu

3.5 Automatisk udvidelse af de interesserede parters status

Ligesom i de tidligere undersøgelser om funktionsmåde og i undersøgelsen om forlængelse af foranstaltningen har Kommissionen besluttet automatisk at udvide de interesserede parters status til alle de parter, der har givet sig til kende og er blevet behørigt registreret på et tidspunkt i løbet af den procedure, der blev indledt den 23. marts 2018. Disse parter behøver derfor ikke at fremsætte en yderligere anmodning, da deres adgang til TRON vil blive tildelt automatisk.

Samtidig opfordres enhver part, der ikke tidligere er registreret i TRON som interesseret part i beskyttelsesproceduren og som ønsker at deltage i denne undersøgelse, til at registrere sig som interesseret part ved at følge anvisningerne i afsnit 3.4.

Kommissionen minder om, at virksomheder, industrisammenslutninger eller tredjelandes regeringer m.fl., der endnu ikke er en del af sagsfortegnelsen og dermed ikke er en interesseret part i sagen, først vil erhverve de proceduremæssige rettigheder, som er forbundet med denne undersøgelse, i det øjeblik de har registreret sig behørigt som interesserede parter i overensstemmelse med anvisningerne i afsnit 3.4.

4 Tidsplan for undersøgelsen

Undersøgelsen skal afsluttes senest den 30. juni 2022.

5 Manglende samarbejdsvilje

Hvis en af de interesserede parter undlader at meddele de nødvendige oplysninger, som Kommissionen har anmodet om, inden for de fastsatte frister eller lægger væsentlige hindringer i vejen for undersøgelsen, kan der træffes afgørelser på grundlag af de foreliggende faktiske oplysninger, jf. artikel 5 i forordning (EU) 2015/478 og artikel 3 i forordning (EU) 2015/755. Konstateres det, at en interesseret part har givet urigtige eller vildledende oplysninger, kan der ses bort fra disse oplysninger, og der kan gøres brug af de foreliggende faktiske oplysninger.

6 Høringskonsulent

Høringskonsulenten optræder som formidler mellem de interesserede parter og Kommissionens undersøgelsestjenester. Høringskonsulenten gennemgår anmodninger om aktindsigt, tvister med hensyn til dokumenternes fortrolighed, anmodninger om forlængelse af tidsfrister og eventuelle andre anmodninger vedrørende de interesserede parters og tredjeparters ret til forsvar, som kan opstå under proceduren.

Interesserede parter kan anmode om, at høringskonsulenten griber ind. En sådan mellemkomst er i princippet begrænset til problemer, der er opstået i løbet af den nuværende undersøgelse.

En anmodning om, at høringskonsulenten griber ind, skal indgives skriftligt og begrundes. Interesserede parter opfordres til at følge de tidsrammer, der er fastsat i afsnit 3.1 til 3.3 i denne meddelelse, for anmodninger om, at høringskonsulenten griber ind. Hvis anmodninger indgives efter den relevante tidsrammes udløb, kan høringskonsulenten også undersøge årsagerne til sådanne sene anmodninger under behørig hensyntagen til god forvaltningsskik og rettidig afslutning af undersøgelsen.

Interesserede parter kan finde yderligere oplysninger og kontaktoplysninger på høringskonsulentens sider på Generaldirektoratet for Handels websted: http://ec.europa.eu/trade/trade-policy-and-you/contacts/hearing-officer/.

7 Behandling af personoplysninger

Personoplysninger, som indsamles i forbindelse med denne undersøgelse, vil blive behandlet i overensstemmelse med Europa-Parlamentets og Rådets forordning (EU) 2018/1725 (8).

En databeskyttelsesmeddelelse, der informerer alle personer om behandlingen af personoplysninger inden for rammerne af Kommissionens handelsbeskyttelsesaktiviteter, findes på Generaldirektoratet for Handels websted: http://trade.ec.europa.eu/doclib/html/157639.htm

(1) Kommissionens gennemførelsesforordning (EU) 2019/159 af 31. januar 2019 om indførelse af endelige beskyttelsesforanstaltninger mod importen af visse stålprodukter (EUT L 31 af 1.2.2019, s. 27).

(2) Kommissionens gennemførelsesforordning (EU) 2021/1029 af 24. juni 2021 om ændring af Kommissionens gennemførelsesforordning (EU) 2019/159 med henblik på at forlænge beskyttelsesforanstaltningen vedrørende importen af visse stålprodukter (EUT L 225 af 25.6.2021, s. 1).

(3) EUT L 83 af 27.3.2015, s. 16.

(4) Hele kalenderåret (fuldstændige importdata vil foreligge i løbet af undersøgelsen).

(5) Et dokument med påtegningen »Limited« er et fortroligt dokument i henhold til artikel 8 i forordning (EU) 2015/478, artikel 5 i forordning (EU) 2015/755 og artikel 3.2 i WTO-aftalen om beskyttelsesforanstaltninger. Det er også beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43).

(6) EUT L 83 af 27.3.2015, s. 16.

(7) EUT L 123 af 19.5.2015, s. 33.

(8) Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).